# மத்திய திருவிதாங்கூர் வெல்லம்



**மத்திய திருவிதாங்கூர் வெல்லம்** (*Central Travancore jaggery*) என்பது இந்தியத் தென்மாநிலமான கேரளாவில் புதிய கரும்புச் சாற்றிலிருந்து தயாரிக்கப்படும் வெல்லம் ஆகும். கோட்டயம், பத்தனம்திட்டா மாவட்டங்களிலும், ஆலப்புழா மாவட்டத்தில் செங்கன்னூர் வட்டத்திலும் பொதுவாகவும் பரவலாகவும் பயிரிடப்படும் கரும்பிலிருந்து தயாரிக்கப்படும் ஒரு விவசாயப் பொருளாகும். பம்பை, மணிமாலா, அச்சன்கோவில், மீனச்சிலாறு ஆகிய ஆற்றங்கரைகளிலும் அருகிலுள்ள இடங்களிலும் சாகுபடி செய்யப்படும் கரும்பு முதன்மையாக இந்த வெல்லம் தயாரிக்கப் பயன்படுத்தப்படுகின்றன.  

## பெயர்
கரும்பிலிருந்து தயாரிக்கப்படும் மத்திய திருவிதாங்கூர் வெல்லம் மத்திய திருவிதாங்கூர் பகுதியில் மதிப்புமிக்க விவசாயப் பொருளாகும். எனவே இது தற்போதைய கோட்டயம், பத்தனம்திட்டா, ஆலப்புழா மாவட்டங்களை உள்ளடக்கிய பழைய திருவிதாங்கூர் அல்லது திருவிதாங்கூர் இராச்சியத்தின் பெயரால் அழைக்கப்படுகிறது.  

### உள்ளூர் பெயர்
இது "சி. டி. ஜெ." எனச் சுருக்கமாகவும் அறியப்படுகிறது. இது 'பத்தியன் சர்க்காரா' போன்ற வடிவங்களில் தயாரிக்கப்படுகிறது. பத்தியன் சர்க்காரா என்பது ஒரு பகுதி திட வெல்லம் ஆகும். இது தங்கப் பழுப்பு முதல் பழுப்பு நிறம் வரை, நல்ல சுவையுடன் தனித்துவமானது. "பத்தியன்" என்ற சொல் இதன் இணக்கமான அமைப்பைக் குறிக்கிறது. அதே சமயம் சர்க்காரா என்பது மலையாள மொழியில் சர்க்கரையின் கச்சா வடிவத்தைக் குறிக்கிறது.  

கையால் உருட்டப்படும் வெல்லத்தின் மற்றொரு வடிவம், 'உண்டா சர்க்காரா' என்று அழைக்கப்படும். இது பந்து வடிவில் கிடைக்கிறது. இதன் கடினத்தன்மை, சேமிப்பின் எளிமை, நீண்ட ஆயுட்காலம் ஆகியவை தங்கப் பழுப்பு நிறத்திலிருந்து பழுப்பு நிறம் வரை இருக்கும். மலையாளத்தின் உள்ளூர் மாநில மொழியில் "உண்டா" என்றால் பந்து என்று பொருள்.  

## விளக்கம்
மற்ற இடங்களில் உள்ள கார மண்ணில் பயிரிடப்படும் கரும்பிலிருந்து தயாரிக்கப்படும் வெல்லத்தைப் போலல்லாமல், இந்தப் பகுதியில் உள்ள வெல்லம் அதன் விதிவிலக்காக இனிப்புச் சுவையுடன், உப்புத்தன்மை இல்லாததால் அதிகம் விரும்பப்படுகிறது.  

## பாரம்பரிய வெல்லம் உற்பத்தி
இந்த வெல்லம் ஒரு மின்சார அரவையில் கரும்புகளை நசுக்கி, பின்னர் கரும்புக் கழிவுகளை எரிபொருளாகப் பயன்படுத்தி தாமிரம், அலுமினியம் அல்லது டின் கலன்களில் சாற்றைக் கொதிக்க வைத்து தயாரிக்கப்படுகிறது. கலவையிலிருந்து பல்வேறு வடிவங்களில் வெல்லத்தினை உருவாக்கக் குளிர்விக்கப்பட்டு வடிவமைக்கப்படுகிறது. வெல்லப்பாகு சூடாக இருக்கும்போது, உண்டா என்று அழைக்கப்படும் உருண்டைகள் உருட்டப்படுகிறது. பதியன் எனப்படும் பகுதி திட வடிவத்தை உருவாக்கக் கலன்களில் ஊற்றப்படுகிறது.  

## பயன்பாடு
மத்திய திருவிதாங்கூர் வெல்லம், அதன் தங்கப் பழுப்பு நிறம், அதிக இனிப்பு, கரிமப் பண்புகளுக்குப் புகழ்பெற்றது. கேரளாவில் ஆயுர்வேத மருந்துகளைத் தயாரிப்பதற்கு விருப்பமான பொருளாக இது உள்ளது.  

## புவிசார் குறியீடு
மத்திய திருவிதாங்கூர் வெல்லம் 31 மே 2010 அன்று (1 மார்ச் 2029 வரை செல்லுபடியாகும்) இந்திய அரசாங்கத்தின் கீழ் உள்ள புவியியல் குறியீடுகள் பதிவேட்டில் புவியியல் குறியீடு நிலை தகுதி வழங்கப்பட்டது.  

திருச்சூரைச் சேர்ந்த கேரள வேளாண் பல்கலைக் கழகத்தின் ஆராய்ச்சி இயக்குநர், மத்திய திருவிதாங்கூர் வெல்லத்தின் புவிசார் குறியீட்டிற்கான பதிவை முன்மொழிந்தார். மார்ச் 2009-இல் விண்ணப்பத்தைத் தாக்கல் செய்த பிறகு, 2010ஆம் ஆண்டில் சென்னையில் உள்ள புவியியல் குறியீட்டு அமைப்பினால் வெல்லத்திற்குப் புவிசார் குறியீடு தகுதி வழங்கப்பட்டது. இதனால் இப்பகுதியில் உற்பத்தி செய்யப்படும் வெல்லத்திற்கு "மத்திய திருவிதாங்கூர் வெல்லம்" என்று பெயர் வந்தது. இதன் மூலம் இந்தியா முழுவதும் கேரளாவிலிருந்து புவிசார் குறியீடு பெற்ற முதல் வெல்லம் வகையாகவும், கேரளாவிலிருந்து புவிசார் குறியீடு பெற்ற 18ஆவது வகைப் பொருளாகவும் இது மாறியது.  

## மேலும் பார்க்கவும்

- மறையூர் வெல்லம்
- எடையூர் மிளகாய்
- குட்டியாட்டூர் மா
- கோலாப்பூர் வெல்லம்
- முசாபர்நகர் வெல்லம்